**CĂTĂNIE**

*Dunare*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pierdut între vise ciudate

M-am trezit într-un vis îngheţat

Se făcea cumva că am armă,

Se făcea că eram un soldat.

Şi parcă stăteam tot pe câmpuri

Sau stăteam păzind câte-un colţ

Cu arma mai grea pe un umăr

Voiam să trag doar un glonţ.

Şi parcă-mi pierdusem şi ochii

Pe drum, la un marş, undeva,

Şi vântul de toamnă, prea rece,

În goale orbite bătea.

Se făcea c-auzeam de onoare

De jertfa ce-o facem murind

Dar omul din faţă tot parcă

Tăcea adesea vorbind.

Şi parcă uitasem de mine

- Rămas undeva, mai departe -

Pe mine de mine, un gard

Vedeam cum mă ţine deoparte.

Şi parcă simţeam că mi-e rece

Pe-o noapte în jos stam culcat

Simţeam şi atunci că am armă:

se facea că eram un soldat…